Source: http://www.europarl.europa.eu/sakharovprize/hu/laureates.html
Timestamp: 2017-12-16 20:49:33+00:00

Document:
2017 – A Venezuelai demokratikus ellenzék, Venezuela
Venezuelai demokratikus ellenzék: a Nemzeti Közgyűlés (Julio Borges), valamint a Leopoldo López, Antonio Ledezma, Daniel Ceballos, Yon Goicoechea, Lorent Saleh, Alfredo Ramos és Andrea González által képviselt Foro Penal Venezolano (venezuelai büntetőfórum) névsorában szereplő valamennyi politikai fogoly
Venezuelát az elmúlt években politikai válság uralta. A hatalmon lévő párt folyamatosan korlátozta a jogállamiságot és alkotmányosságot, majd a legfelső bíróság 2017 májusában megvonta a demokratikusan megválasztott Nemzetgyűléstől jogalkotói hatáskörét. Julio Borges, a Nemzetgyűlés elnöke az alábbi szavakkal foglalta össze a venezuelai helyzetet: „A venezuelai konfliktus nem csupán politikai konfrontáció, hanem az életről, egzisztenciáról és értékekről döntő küzdelem."
Időközben a politikai foglyok száma meghaladta a hatszázat a Foro Penal Venezolano legutóbbi jelentése szerint. A Foro Penal Venezolano vezető emberi jogi szervezet Venezuelában, amely ingyenes jogsegélyt nyújt azoknak a rászorulóknak, akiket feltételezhetően önkényesen letartóztatnak, megkínoznak vagy akikkel szemben a tiltakozó megmozdulások során ok nélkül erőszakot alkalmaznak. A politikai foglyok között olyan vezető ellenzéki politikusokat találunk, mint Leopoldo López, Antonio Ledezma, Daniel Ceballos, Yon Goicoechea, Lorent Saleh, Alfredo Ramos és Andrea González.
Bár Leopold López venezuelai ellenzéki vezetőnek több mint három évnyi börtön után idén júliusban engedélyezték, hogy házi őrizetben folytathassa büntetése letöltését, augusztusban visszaszállították a börtönbe. Egy másik vezető ellenzéki politikus, Caracas korábbi polgármestere, Antonio Ledesma 2015 óta házi őrizetben van, míg két másik város ex-polgármestere, Alfredo Ramos (Iribarren) és Daniel Ceballos (San Cristobal) is börtönbe került, csakúgy, mint Lorent Saleh diákaktivista. A politikai foglyok névsorát gyarapítja két spanyol állampolgár is, Andrea Gonzalez és Yon Goicoechea.
2017 eleje óta több mint 130 ellenzékit gyilkoltak meg, és több mint 500 személyt börtönöztek be önkényesen.
A 2017. évi Szaharov-díj – tájékoztató füzet
2016 – Nádia Murád és Lámia Adzsi Bassár, Irak
© Európai Unió 2016
NÁDIA MURÁD BESZI TAHA és LÁMIA ADZSI BASSÁR az Iszlám Állam (IS) szexuális rabszolgatartásának túlélői, akik az IS nemierőszak-hadjáratát elszenvedő nők szószólóivá váltak. A nyilvánosság előtt képviselik az Irakban élő jezidita közösséget, egy vallási kisebbséget, amely ellen az IS harcosai népirtó hadjáratot folytatnak.
2014. augusztus 3-án az IS lemészárolta valamennyi férfi lakost az iraki Szindzsár körzetben fekvő Kocsóban, Adzsi Bassár és Murád szülőfalujában. A mészárlást követően a nőket és a gyermekeket rabszolgává tették: minden fiatal nőt, köztük Adzsi Bassárt, Murádot és nővéreiket elhurcolták, több alkalommal eladták és megvásárolták, és szexrabszolgaként használták őket. A kocsói mészárlásban Murád elveszítette hat bátyját, valamint édesanyját, akit nyolcvan idősebb asszonnyal együtt szintén megöltek, miután úgy ítélték meg, hogy nincs szexuális értékük. Adzsi Bassárt szintén szexrabszolgaként használták hat nővérével együtt. A harcosok egymás közt öt alkalommal eladták, és arra kényszerítették, hogy bombákat és öngyilkos mellényeket készítsen Moszulban, miután az IS harcosai kivégezték fivéreit és édesapját.
Murádnak 2014 szeptemberében sikerült megszöknie egy szomszédos család segítségével, akik kicsempészték őt az IS által ellenőrzött területről, így eljuthatott előbb egy észak-iraki menekülttáborba, majd később Németországba. Egy évvel később, 2015 decemberében Murád saját tapasztalatairól szóló, nagy hatású beszédet mondott az ENSZ Biztonsági Tanácsa előtt, a szervezet történetének embercsempészettel foglalkozó első ülésén. 2016 szeptemberében ő lett az UNODC emberkereskedelem túlélőinek méltóságáért tevékenykedő első jószolgálati nagykövete, aki világméretű és helyi támogató kezdeményezésekben vesz részt annak érdekében, hogy felhívja a figyelmet az emberkereskedelem számtalan áldozatának szenvedéseire. 2016 októberében az Európa Tanács a Václav Havel emberi jogi díjjal tüntette ki.
Adzsi Bassár több alkalommal kísérelt meg szökést, mielőtt áprilisban családja segítségével - akik helyi csempészeket béreltek fel - végül sikerült elmenekülnie. A kurd határon való átjutása, valamint az iraki kormányerők ellenőrzése alatt álló területre történő menekülése során - nyomában az IS őt üldöző harcosaival - egy akna megölte két ismerősét, őt magát pedig megsebesítette, és majdnem megvakította. Szerencsére sikerült elmenekülnie, és végül orvosi kezelésre Németországba került, ahol újra találkozhatott túlélő testvéreivel. Felépülése óta Adzsi Bassár a jezidita közösség nehéz sorsával kapcsolatos figyelemfelhívással foglalkozik, és tovább segíti az IS rabszolgáivá és támadásai áldozataivá vált nőket és gyermekeket.
2016-as díjátadó ünnepség
Clip presenting Nadia MURAD and Lamiya AJI BASHAR, 2016 laureates of the Sakharov Prize for Freedom of Thought
2015 – Ráif Badavi, Szaúd-Arábia
RÁIF BADAVI fiatal szaúd-arábiai blogíró és a gondolat és véleménynyilvánítás szabadságát védelmező aktivista, akit a szaúdi hatóságok bebörtönöztek.
A Szaúdi Liberálisok, később pedig a Szabad Szaúdi Liberális Hálózat elnevezésű, mintegy ezer regisztrált felhasználóval rendelkező internetes fórum alapítója és működtetője volt, mely fórumokon vallási és politikai vitákat folytattak a konzervatív országban. 2008-ban azonban hitehagyás gyanúja miatt - amely Szaúd-Arábiában halálbüntetéssel sújtható bűncselekmény - egy napra letartóztatták és kihallgatták. Ezt követően határozatlan időre megtiltották számára Szaúd-Arábia elhagyását, bankszámláit zárolták, feleségének családja pedig megpróbált válást kikényszeríteni. Egy keményvonalas imám fatvát adott ki ellene.
Badavi hősiesen folytatta mérsékelt liberális nézeteinek terjesztését. Írásaiban felszólalt többek között a gondolat és a véleménynyilvánítás szabadsága mellett, és síkra szállt a mások véleményére nyitott társadalomért. Azt is kijelentette, hogy egy teokratikus iga alatt nyögő arab társadalomban elég, ha egy szabadgondolkodó véleményt nyilvánít, és máris fatvát adnak ki ellene. Véleménye szerint ez a legnagyszerűbb elméket menekülésre készteti.
Badavi a szaúd-arábiai liberalizmus hangjaként a weboldala végleges lezárása ellenére megmentett írásaiból összeállított könyv előszavában 2015-ben azt írta a börtönből, hogy az interneten és a hagyományos sajtóban megjelenő írásaival
igyekezett felvilágosítani közösségét, legyőzni a tudatlanságot, megkérdőjelezni az egyházi személyek sérthetetlenségét, támogatni a véleménynyilvánítás szabadságát, a nők, a kisebbségek és a szegények jogait Szaúd-Arábiában.
Badavit 2012-ben letartóztatták, és több pontban is vádat emeltek ellene, köztük hitehagyás miatt, bár ez ügyben egyetlen bíróság sem hozott ítéletet. 2013-ban elítélték olyan fórum működtetése miatt, amely istenkáromló hozzászólásokat és istenkáromló posztokat tartalmazott, hét év börtönbüntetésre és 600 korbácsütésre ítélték, majd 2014-ben újból 1000 korbácsütést, tíz év börtönbüntetést és egymillió riál (226 000 euró) pénzbírságot szabtak ki rá. 2015 januárjában kántáló tömeg jelenlétében 50 korbácsütést kapott egy dzsiddai mecset előtt, a 20 héten át végrehajtandó 1000 korbácsütés első részeként. Az első korbácsolást követően az őt megvizsgáló orvosok sebeit olyan mélynek találták, hogy szerintük újabb korbácsolást már nem élt volna túl. A nemzetközi felháborodás és az egészségét illető aggodalmak miatt a további korbácsolásokat egyelőre felfüggesztették, 2015 júniusában azonban a legfelsőbb bíróság helybenhagyta az ítéletét. A média minden formájának használatától eltiltották, a börtönből történő kiszabadulását követően pedig 10 évig nem utazhat külföldre.
Badavi felesége, Enszáf Hajdar három gyermekükkel együtt 2013-ban névtelen halálos fenyegetések miatt elmenekült Szaúd-Arábiából, jelenleg Kanadában élnek. Ő képviselte férjét a strasbourgi díjátadó ünnepségen és a Szaharov-díj hálózatának konferenciáján 2016-ban Brüsszelben.
2015-as díjátadó ünnepség
2014 – Denis Mukwege, Democratic Republic of the Congo
DENIS MUKWEGE, a kongói demokratikus köztársasági orvos annak szentelte életét, hogy segítse az országban zajló háború során csoportos nemi erőszak és brutális szexuális bántalmazás áldozataivá vált nők és lányok tízezreinek testi és lelki felépülését.
1955-ben született Bukavuban, orvosnak tanult, és ő indította a nőgyógyászati rendelést a Kongói Demokratikus Köztársaság keleti részén fekvő Lemera kórházában, amelyet a háború 1996-os kitörésekor leromboltak. Mukwege visszamenekült Bukavuba, és sátrakban rendezett be kórházat, majd új szülészeti osztályt és műtőt is épített, de mindez megsemmisült 1998-ban, a második kongói háborúban.
A tántoríthatatlan Mukwege Panziban építette fel újra a kórházát, ahol rengeteget dolgozott és képezte a személyzetet annak érdekében, hogy kezeljék a nőket közellenségnek kikiáltó harcosok áldozatait. A kórház 1999. évi újranyitása óta több mint 40 000 nőt kezelt, és abban az évben fogadott első alkalommal nemi erőszak áldozatává vált, nemi szervében és combjaiban golyó okozta sérülésekkel érkező nőt. Néhány héten belül több tucat nő érkezett a kórházba, akik mind nemi erőszak vagy kínzás áldozatai voltak.
Mukwege nemzetközileg elismert szaktekintély a szexuális erőszak okozta patológiás és pszichoszociális sérülések gyógyításában. A vezetése alatt Panziban működő kórház lelki és testi gondozást nyújt, emellett a nőket abban is segítik, hogy megélhetésük érdekében új készségeket sajátítsanak el, a közösségük ugyanis sok esetben nem fogadja vissza őket. A lányokat segítik az iskolába való visszatérésben, és jogi segítségnyújtást kínálnak a jogorvoslatért folyamodóknak.
Mukwege ezen túlmenően fáradhatatlanul kampányol az áldozatul esett nők nevében, amióta a műtőasztalon egy fiatal nőben felismerte a panzi kórházban született kislányok egyikét, akinek a születésénél ő segédkezett. Döntő pillanat volt ez számára, amely arra indította, hogy a gyógyításon túl bel- és külföldön egyaránt szót emeljen a kongói természeti erőforrások megszerzéséért tomboló erőszak beszüntetése mellett. 2012-ben ő maga is áldozattá vált, amikor fegyveresek elfoglalták az otthonát, és lányaira fegyvert szegeztek. Testőrét és barátját megölték, de ő megmenekült, családjával Svédországba, majd Belgiumba menekült. 2013-ban tért vissza a Kongói Demokratikus Köztársaságba, amikor a napi egy dollárnál is kevesebből élő nők egy csoportja összefogott, hogy megvegye számára a hazaútra szóló jegyet.
Mukwege jelenleg a Panziban működő kórházban él, annak ellenére, hogy életét továbbra is veszély fenyegeti. Aktívan részt vesz az Európai Parlament és a Szaharov-díjasok hálózatának munkájában, például a konfliktusövezetből származó ásványokkal kapcsolatos parlamenti jogalkotási eljárásban, szenvedélyesen követelve a konfliktusövezetekben élő nők és gyermekek életének védelmét.
2015-ben dokumentumfilm készült életéről és munkájáról A férfi, aki a nőket gyógyítja - Hippokratész haragja címmel. A filmet az Európai Parlament támogatásával az Európai Unió összes hivatalos nyelvén feliratozták.
2014-as díjátadó ünnepség
Denis Mukwege: Igazságot a nemi erőszak áldozatainak
2013 – Malálá Júszafzaj, Pakisztán
© Európai Unió 2013
MALÁLA JÚSZAFZAJ mindössze 15 éves volt, amikor 2012-ben a tálibok arcon lőtték a pakisztáni Szvat-völgyben. Ezzel akarták megakadályozni, hogy ő és más lányok iskolába járjanak. Súlyos sebesüléseiből azonban felépült, és tovább folytatta a harcot.
2013-ban Malála lett a Szaharov-díj eddigi legfiatalabb kitüntetettje, aki díját „Pakisztán névtelen hőseinek" ajánlotta fel, és ezzel nyomatékosan kiállt a gyermekek oktatáshoz való jogának védelmében.
„Sok gyereknek nincs mit ennie, innia, de ki vannak éhezve az oktatásra is. Riasztó tény, hogy 57 millió gyermeket fosztanak meg az oktatástól... ez fel kell, hogy rázza a lelkiismeretünket" - mondta Malála 28 nemzet képviselője előtt a Parlament zsúfolt üléstermében, ahol a díj 25. évfordulós konferenciája alkalmából kivételesen szinte valamennyi élő Szaharov-díjas jelen volt. „Egy gyermek, egy tanár, egy toll és egy könyv képes megváltoztatni a világot."
Malála 11 évesen kezdte küzdelmét az oktatásért, amikor névtelenül internetes naplót írt egy, a tálib uralom alatt a Szvat-völgyben élő iskolás lány mindennapjairól. A tálibok 2009-ben minden leányiskolát bezárattak, miközben a pakisztáni hadsereg támadta őket a terület ellenőrzéséért. Malálának családjával együtt el kellett menekülnie ostromlott szülővárosából, iskoláját pedig lerombolták. Amikor a biztonsági helyzet javulását követően visszatértek otthonukba, Malála és édesapja, Zijáuddín - aki egy lányiskolát működtetett - a fenyegetések ellenére továbbra is kiállt a lányok oktatása mellett. Malála egy adományból iskolabuszt vásárolt, és ezen a buszon utazott éppen, mikor meglőtték, két másik lányt pedig megsebesítettek a tálibok által vállalt támadás során.
Malála most elkötelezetten kampányol a lányok oktatása mellett, a Malála Alapítvány társalapítója, és tagja a fiatalok oktatása válságbizottságának, amelyet az ENSZ globális oktatásért felelős különmegbízottja, Gordon Brown hozott létre, aki úgy becsülte, hogy a jelenlegi ütem szerint 2086-ra, nem pedig a millenniumi fejlesztési célokban megígért 2015-re jut minden lány iskoláztatáshoz. „Az iszlám megengedi a lányoknak, hogy iskolába járjanak. Nemtől függetlenül minden ember feladata és kötelessége, hogy oktatásban részesüljön és tudást szerezzen" - fogalmaz Malála.
Az ENSZ „Első az oktatás" globális kezdeményezése keretében Malála születésnapját, július 12-ét, Malála-napnak jelölte ki, amely platformul szolgál a gyermekek számára, hogy kiállhassanak az oktatáshoz való jogukért.
Malála Júszafzaj 2014-ben megosztott Nobel-békedíjat kapott „a gyermekek és fiatalok elnyomása ellen és a gyermekek oktatáshoz való jogáért folytatott küzdelméért", így ő lett minden idők legfiatalabb Szaharov-díjasa és egyben legfiatalabb Nobel-díjasa.
2013 Sajtóközlemény
2013-as díjátadó ünnepség
Video clip - Malálá Júszafzaj
2012 – Naszrin Szotudeh, Irán
NASZRÍN SZOTÚDEH iráni emberi jogi ügyvéd azon kevesek közé tartozott, akik bátran vállalták a feltételezésük szerint elcsalt választások elleni 2009-es tömegtüntetéseken való részvétel miatt letartóztatott tiltakozók jogi védelmét, mielőtt 2010-ben őt is letartóztatták.
Amikor 2012-ben megkapta a Szaharov-díjat, az iráni nemzetbiztonság veszélyeztetésének vádjával kiszabott hatéves börtönbüntetését töltötte Irán hírhedt evini börtönének egyik magánzárkájában, és hetedik hete tartott éhségsztrájkot, amellyel a férjét és kislányát az igazságszolgáltatás részéről érő nyomásgyakorlás ellen tiltakozott.
Legyengült állapota ellenére erőt tudott gyűjteni ahhoz, hogy figyelemre méltó üzenetet küldjön az Európai Parlamentnek, amelyet barátja, kollégája és ügyfele, a Nobel-díjas Sirin Ebádi olvasott fel a díjátadó ünnepségen. „Az emberi jogok és e jogok biztosításának módjai terén sok előrelépés történt, de e jogok érvényesítése mégis nagyrészt a kormányok szándékától függ: azokétól, akik a legdurvábban sértik meg az emberi jogokat." Az emberi jogok védelmezőinek és a politikai foglyoknak Szotúdeh a következőt üzente: „Önökhöz hasonlóan én is tudom, hogy a demokrácia előtt még hosszú és nehéz út áll."
2013 szeptemberében az iráni hatóságok váratlanul, indoklás nélkül szabadon bocsátották, de a büntetését nem semmisítették meg, így továbbra sem hagyhatja el Irán területét, így nem veheti át a Szaharov-díját sem. 2013 decemberében mindazonáltal Szotúdeh Teheránban találkozott a hat év után először Iránba látogató európai parlamenti küldöttséggel. A találkozó - amelynek során elsősorban a politikai foglyok helyzetével foglalkozott, és a büntetőbíróságok helyett forradalmi bíróságokon lefolytatott perek átláthatatlanságát kifogásolta - felzúdulást váltott ki az iráni keményvonalasok körében, akik Szotúdehet és Dzsaafar Panáhit lázítással vádolták. Szabadulása óta Szotúdeh újra aktivistaként védi a savtámadásoknak áldozatul esett nőket, a vallási kisebbségeket, és folytatja az emberi jogi kampányokat, többek között a halálbüntetés eltörléséért. Az iráni hatóságok többször is ideiglenes őrizetbe vették.
Szotúdeh rövid időre vissza tudott térni ügyvédi hivatásához, amelynek gyakorlásáért évekig küzdött, és elsőként halálbüntetésre ítélt kiskorúakat védett. A hatéves börtönbüntetés mellett tíz évre eltiltották az ügyvédi hivatás gyakorlásától és az utazástól. Megtámadta az ügyvédi hivatástól való eltiltást kiszabó forradalmi bíróság joghatóságát, de 2014 októberében az iráni ügyvédi kamara is felfüggesztette három évre, meggyőződése szerint a befolyásos hírszerzési minisztérium nyomásának engedve.
Szotúdeh ettől kezdve minden munkanapon tüntetett a „másként gondolkodás jogáért" és a „munkához való jogért" a kamara teheráni központja előtt. Bár a hivatalos iráni sajtó nem foglalkozott a tiltakozásával, más aktivisták és az emberi jogi sérelmek áldozatai közül sokan csatlakoztak hozzá. A kamara végül 2015 júniusában kilenc hónapra mérsékelte a felfüggesztését, így Szotúdeh befejezte a tiltakozást, de támogatóival együtt ismételten követelte a felfüggesztés teljes visszavonását. A csökkentést a kapott támogatásnak tulajdonította - az Európai Parlament támogatását is beleértve, hiszen a képviselők határozottan tiltakoztak az eltiltása ellen -, és haladéktalanul kérte ügyvédi működési engedélyének visszaállítását.
Szotúdeh Iránban kíván maradni, hogy az országon belül harcoljon a reformokért.
2012 Sajtóközlemény
2012-as díjátadó ünnepség
2012 – Dzsafar Panahi, Irán
DZSAAFAR PANÁHI nemzetközi díjakkal kitüntetett iráni filmrendező, akit 20 évre eltiltottak a filmkészítéstől.
Az iráni ellenzék szókimondó támogatója, Ahmadinezsád volt elnök bírálója, aki hatéves börtönbüntetést kapott az „Iszlám Köztársaság elleni uszításért", bár az ítéletet még mindig nem hajtották végre: egyelőre nem börtönözték be, de ez bármikor bekövetkezhet. Panáhit 2010-ben tartóztatták le, amikor titokban filmet forgatott az iráni Zöld Mozgalom 2009-es sikertelen felkeléséről. Bár a nemzetközi tiltakozások és egy éhségsztrájk hatására három hónap után szabadon engedték, azonban börtönbüntetésre ítélték, és eltiltották a filmkészítéstől, az utazástól és attól is, hogy a sajtónak nyilatkozzon.
A 2013-ban Iránba látogató európai parlamenti küldöttségnek elmondta, hogy vallomását és ügyvédje felszólalásait nem vették figyelembe a tárgyalása során, és az ítéletet már előzetesen meghozták. Figyelmeztette a küldöttséget, hogy mivel az egész világ az Iránnal megkötendő nukleáris megállapodásra figyel, feledésbe merültek az emberi jogi kérdések, és úgy vélte, hogy amint feloldják a szankciókat, Iránban növekedni fog az elnyomás. Panáhi szerint az új iráni vezetés csak a külügyekben alkalmazza rugalmasságát, a belügyekben nem, a sajtó, a foglyok és a kulturális élet pedig folyamatos nyomás alatt áll.
Egy 2014-es interjúban - dacolva a tilalommal - a munkától való eltiltásáról úgy fogalmazott, hogy úgy érzi, mintha csak azért engedték volna ki egy kis börtönből, hogy egy még nagyobba vessék.
Ennek ellenére háromszor is megszegte a filmkészítésre vonatkozó tilalmat. 2011-ben teheráni otthonában leforgatta az Ez nem egy film című alkotását, melyben ő maga ül a konyhaasztalnál és ügyvédjével beszélget, várva, hogy érte jöjjenek és börtönbe vigyék. 2014-ben a Pardé című filmmel tért vissza, amely egy forgatókönyvíróról szól, aki egyedül él tengerparti házában a kutyájával, behúzott függönyök mögött. Panáhi 2015-ben kezdett Taxi Teherán című díjnyertes filmjének forgatásába, amelyben Teherán utcáin közlekedve taxisofőrként beszélget utasaival, köztük egy másik Szaharov-díjassal, Naszrín Szotúdehhel. Panáhi filmjei humanista és realisztikus életszemléletükkel váltak ismertté.
Panáhi nem tartja magát politikus személynek, csupán olyasvalakinek, aki kész leleplezni az igazságtalanságot. Felszólalt az iráni cenzúra ellen, és kritikával illette Róháni elnököt, amiért nem tartotta be az ezzel kapcsolatos választási ígéreteit, valamint elindította a Lépésről lépésre kampányt, amelynek célja a halálbüntetés eltörlése Iránban.
2011 – Mohamed Buazízi, "arab tavasz", Tunézia
MOHAMED BUAZÍZI (1984-2011) volt a tunéziai jázminos forradalom kiváltója, aki ösztönzést adott az arab tavaszként emlegetett, a Közel-Keleten és Észak-Afrikában 2011-ben végigsöprő, demokráciát követelő mozgalomnak.
A szegény környezetből származó, keményen dolgozó Buazízi 10 éves kora óta családja fő eltartójaként gyümölcsöt árult a piacon. 19 éves korában otthagyta az iskolát, hogy finanszírozni tudja fiatalabb testvérei taníttatását.
26 évesen, 2011. január 4-én halt meg, miután felgyújtotta magát, így tiltakozva az ellen a rendszer ellen, amely megakadályozta, hogy tisztességes megélhetést szerezzen magának. Buazízinek számos alkalommal kellett zaklatást elszenvednie a tunéziai rendőrségtől: megbírságolták, elkobozták az áruját és a mérlegét, és a legutolsó alkalommal a földre is leteperték. A családja szerint nem a szegénység, hanem a megaláztatás vezetett oda, hogy felgyújtsa magát, miután igazságtételt kért, de elutasították. Buazízi üzemanyagot locsolt magára, és Szidi Búzid kisváros kormányzósági épülete előtt felgyújtotta magát. A szegényebb családoknak ingyen gyümölcsöt osztogató, népszerű Buazízi sorsa sokakat megérintett, tette gyorsan terjedő tiltakozásokat váltott ki, és a legkülönbözőbb társadalmi helyzetű tunéziaiak vonultak az utcákra a korrupt kormány, a nagy munkanélküliség és szabadságuk korlátozása ellen.
Buazízi, bár kínok közepette, tetőtől talpig bekötözve, de még életben volt, amikor az 1987 óta hatalmon lévő Zín al-Ábidín ben Ali elnök tekintélyelvű rezsimjének bukása megkezdődött.
Buazízi halála után tíz nappal Ben Ali kénytelen volt lemondani és elhagyni az országot, miközben tüntetők vonultak végig Tunisz utcáin - sokan közülük Buazízi képét hordozva.
Családjának az nyújt vigaszt, hogy halála nem volt hiábavaló, hiszen tette népi forradalmat robbantott ki, amely Tunéziában és az arab világ más részein is alapjaiban rázta meg az önkényuralmi rendszereket. Az arab fiatalok számára világossá vált, hogy az igazságtalanság, a korrupció és az önkényuralom láttán hangot adhatnak csalódottságuknak, és harcolhatnak méltóságukért.
Az arab tavasz megrekedt, és a hozzá fűződő korai optimizmus elapadt, néhány vívmányt vissza is vontak, de kiindulópontja, Buazízi Tunéziája a halálos kimenetelű terrortámadások és biztonsági fenyegetések ellenére elszántan halad a demokrácia és a gondolatszabadság felé vezető úton.
2011 Sajtóközlemény
2011-as díjátadó ünnepség
2011 — Ali Farzat, "arab tavasz", Szíria
ALI FERZAT Szíria legismertebb politikai szatíraírója és karikaturistája, az arab világ egyik legismertebb kulturális személyisége. 2012-ben a Time magazin őt is beválasztotta a világ 100 legbefolyásosabb embere közé.
Az 1941-ben Hamában született Ferzatnak több mint 15 000 karikatúrája jelent meg szíriai és nemzetközi újságokban, és olyan diktátorok kifigurázásáért nyert díjakat, mint az Irakot, illetve Líbiát uraló Szaddám Huszein és Moammer Kadhafi. Munkásságával a véleménynyilvánítás szabadságának határait próbálgatta Szíriában, amikor az ország rettegett biztonsági erőit vette célba. Amikor az arab tavasz 2011-ben elérte Szíriát, egyre nyíltabban bírálta a kormány tagjait, különösen pedig Bassár el-Aszad elnököt, a rezsim ellen tüntető szíriaiak pedig az ő karikatúráit lengették az utcákon.
Miután egyik karikatúráján azt ábrázolta, ahogy el-Aszad a menekülő Moammer Kadhafi líbiai diktátor száguldó autóját próbálja stopposként leinteni, a damaszkuszi Omajjád téren álarcos férfiak megtámadták és összeverték, szándékosan eltörték a kezét, és azt kiabálták, hogy tartsa tiszteletben el-Aszad elnököt, és engedelmeskedjen feljebbvalóinak. A veréstől eszméletét vesztett Ferzatot egy autóba tuszkolták, végigvonszolták az utcán, majd kilökték az utcára, és sorsára hagyták.
Ali Ferzat felépült, és nemcsak a kezét tudja újra használni, hanem a félelmen is sikerült átlépnie, hogy szavai és művészete révén a rezsim egyik legszókimondóbb kritikusává váljon. Számos díjjal kitüntették, és ő az Arab Karikaturisták Szövetségének elnöke.
Mivel 2011-ben kuvaiti kezelése miatt nem tudott részt venni a Szaharov-díj átadó ünnepségén, a díjat a Szaharov-hálózat 2012-ben az Európai Parlamentben tartott nyilvános vitája keretében vette át, ahol az Európai Parlament elnökével és az arab tavasz más díjazottaival eszmecserét folytattak a szíriai forradalomról és a demokrácia arab tavasz utáni jövőjéről. Szaharov-díjasként 2012-ben az Európa Tanács Demokrácia Világfórumának első ülésén is felszólalt.
2015-ben Ferzat tartotta a nyitóbeszédet a Szaharov-díj hálózatának Szíriáról szóló vitáján az Európai Parlamentben, és ebben kiemelte a Szíriában harcoló csoportok regionális „szponzorainak" szerepét, és a harcok beszüntetése érdekében a nemzetközi nyomásgyakorlás fontosságát.
Ehhez a könyvhöz ő készítette az illusztrációkat a Szaharov-díjjal kitüntetett társairól, ugyanazzal az egyedi, művészi és humanista éleslátással és tollvonásokkal, amelyekkel kiemelkedő módon szolgálja a mindenkit megillető emberi jogok ügyét.
2011 – Aszma Mahfúz, "arab tavasz", Egyiptom
ASZMAA MAHFÚZ egyiptomi emberi jogi aktivista és az Április 6. ifjúsági mozgalom egyik alapítója.
Amikor a tunéziai forradalom szikrája 2011 elején Egyiptomban is lángra kapott, Mahfúz szembeszállt az aktivisták elleni, Hoszni Mubarak elnök által elrendelt kemény fellépéssel, és online közösségi oldalakon keresztül felhívást intézett az egyiptomiakhoz, hogy a Tahrír téren békés tüntetéssel követeljék a nekik járó szabadságot, méltóságot és emberi jogokat. Többmilliós nézettséget elérő videója villámgyorsan terjedt az interneten, és hasonló videók sorát ihlette, aminek eredményeképpen 2011. január 25-től több százezren foglalták el a Tahrír teret, hangosan követelve, hogy Hoszni Mubarak fejezze be Egyiptom harminc éve tartó kormányzását, míg végül Mubarak 2011. február 11-én lemondott a hatalomról.
A Szaharov-díj elfogadásakor Mahfúz a díjat a forradalom hősei előtti tisztelgésként értékelte. „Ezt a díjat valamennyi, az életét feláldozó egyiptomi fiatal kapja" - mondta az Európai Parlamentben, majd hozzátette: „Nem fogjuk elárulni őket, folytatjuk az általuk megkezdett utat, és biztosak akarunk lenni abban, hogy álmuk valóra fog válni".
Aszmaa Mahfúzt 2011. októberben a Mubarak elnök bukása után hatalomra került katonai vezetők rágalmazásának vádjával letartóztatták. 2012. márciusban távollétében elítélték, de a fellebbviteli bíróság 2012. májusban érvénytelenítette az ellene hozott ítéletet. Amikor azonban Mohammed Murszi iszlamista elnök 2013-as eltávolítását és a hadsereg által támogatott ideiglenes kormányt követően 2014-ben Egyiptom a hadsereg korábbi vezetőjét, Abdelfattáh asz-Szíszit választotta meg az ország elnökének, Mahfúz egyre növekvő zaklatásnak, fenyegetésnek és megfigyelésnek lett kitéve. A hatóságok kemény fellépése következett, amely kezdetben a Muzulmán Testvériség ellen irányult. A fellépést később kiterjesztették a kritikát megfogalmazókra és a január 25-i forradalom elismert vezetőire, az egyiptomi bíróság pedig 2014 áprilisában betiltotta az Április 6. ifjúsági mozgalmat, amelyhez Mahfúz is tartozott. A mozgalom három vezetőjét - Ahmed Máhert, Mohamed Ádilt és Ahmed Dúmát - három év börtönbüntetésre ítélték, többek között illegális tiltakozás vádjával.
2015-ben Aszmaa Mahfúz belépett az új, Bidája (kezdet) elnevezésű mozgalomba. A Bidája alapítóival együtt 2015 májusában vizsgálat indult ellene állítólagos „államrend megdöntésére való bujtogatás" miatt, és utazási tilalommal sújtották.
2011 – Ahmed asz-Szanúszi, "arab tavasz", Líbia
Az 1934-ben született AHMED ASZ-SZANÚSZI Líbia világnézeti okokból leghosszabb ideje bebörtönzött foglya volt, mára pedig a líbiai megbékélés elkötelezett támogatója lett.
Asz-Szanúszit 1970-ben halálra ítélték a Moammer Kadhafi diktátor elleni puccskísérlet miatt, aki 1969-ben mozdította el trónjáról Idríszt, Líbia első és egyetlen királyát. Asz-Szanúszi összesen 31 évet töltött börtönben. Börtönbüntetése során megkínozták, és kilenc évig egy olyan kicsi magánzárkába volt bezárva, ahol felegyenesedni se tudott. Halálbüntetését 1988-ban megváltoztatták, végül több tucat más politikai fogollyal együtt 2001-ben engedték szabadon a hírhedt Abu Szálim börtönből.
Asz-Szanúszi úgy jellemezte a Kadhafi-rezsimet, mint 42 év folyamatos szenvedést, elnyomást és korrupciót, amely megsemmisítette a líbiai identitást. Elmondása szerint azért törekedett Kadhafi megbuktatására, hogy az emberek választhassanak a királyság és az alkotmányos köztársaság között, mert Szíriában és Irakban már tapasztalta, milyen pusztítást okoz az országokban a katonai uralom. Meggyőződése, hogy a katonai diktatúrák természetében eleve benne van az emberi jogok megsértése és az emberek elnyomása.
Miután a NATO által támogatott népfelkelés 2011-ben megdöntötte Kadhafi uralmát, asz-Szanúszi lett a politikai foglyokért felelős tag az Átmeneti Nemzeti Tanácsban, amely a 2012-es választásokig Líbia kormányzását de facto ellátta.
Köztiszteletben álló törzsi vezetőként asz-Szanúszi lett a líbiai föderalista mozgalom lelke, a törvénytelenség és instabilitás közepette, amikor felfegyverzett csoportok versengtek a hatalomért. A régió 3000 küldöttje 2012-ben a Kireneikai Átmeneti Tanács vezetőjévé választotta. Ez a jogi és katonai erővel nem rendelkező tanács a régió magas fokú önállósága mellett foglalt állást.
Míg Líbia a belső harcok miatt letért a demokráciához vezető kezdeti útról - sőt, az országnak ma már két kormánya is van, Tripoliban, illetve Tobrukban -, az ország keleti részén pedig az Iszlám Állam egyre jobban megveti a lábát, asz-Szanúszi a befogadó megbékélési folyamatot pártolja mint a békéhez vezető egyetlen utat. Ellenzi a további katonai beavatkozást, viszont támogatja, hogy népszavazás döntsön a leendő líbiai állam formájáról.
A maga részéről központi szövetségi kormányt és a három líbiai tartomány: Tripolitánia, Barka (Kireneika) és Fezzán független kormányzását tartja elképzelhetőnek. Határozottan támogatja az 1951. évi alkotmány visszaállítását, amelynek alapján Idrísz király alkotmányos monarchiája idején legnagyobbrészt a föderalizmus volt a norma. Bár a király unokaöccsének fia, nem pártolja a monarchiához való visszatérést.
Asz-Szanúszi kapcsolatba lépett az Európai Parlamenttel, a Szaharov-díj hálózatával és más nemzetközi szervezetekkel, hogy a nemzetközi közösségtől kérje Líbia megsegítését a jogállamiságot és népeinek emberi jogait garantáló intézmények kiépítéséhez.
2011--as díjátadó ünnepség
2011 — Razán Zajtúna, "arab tavasz", Szíria
RAZÁN ZAJTÚNA szír újságíró és emberi jogi ügyvéd, akit Damaszkusz külvárosában, egy lázadók kezén lévő területen 2013. december 9-én elraboltak. Még mindig nem került elő, elrablásáért semmilyen szervezet nem vállalta a felelősséget, tartózkodási helye ismeretlen. Zajtúna az őt ért fenyegetések ellenére bátran elítélte a damaszkuszi rezsim és a lázadó harcosok által egyaránt elkövetett emberi jogi jogsértéseket. Vele együtt elrabolták férjét és egy másik aktivistát, Váil Hamádát is, továbbá két kollégáját, Nazím al-Hamádi költőt és ügyvédet, valamint Szamíra al-Halíl korábbi politikai foglyot, az általa alapított két csoport - a jogsértéseket dokumentáló központ, valamint a helyi fejlesztéseket és kis projekteket támogató hivatal - dúmái irodájából.
Zajtúna a szíriai forradalom egyik legjelentősebb és leghitelesebb civil aktivistája. Elrablását a szíriai véleményezők a szíriai polgári erők és szélsőségesek közötti megosztottság meghatározó epizódjaként értékelik, olyan eseményként, amely végzetes csapást mért a szíriai forradalomra.
Zajtúna családja nemzetközi segítséget kért, hogy megtalálják őt és kollégáit. „Mi, az emberi jogi aktivista, ügyvéd, és író és mindenekelőtt emberi lény Razán Zajtúna családja, több mint három hónappal azután adjuk ki e nyilatkozatot, hogy Zajtúnát szánt szándékkal elrabolták - amelyért senki nem vállalta a felelősséget, senki nem adott ki közleményt, vagy nyújtott be követelést - azzal a nyilvánvaló céllal, hogy időt nyerjenek, és elnyomják lányunk és kollégái szabad hangját, hallgatásra kényszerítsék, és megakadályozzák őket a véleménynyilvánítás szabadságának gyakorlásában" - jelentette ki a család 2014 áprilisában közzétett nyilatkozatában.
Az aktivisták és politikusok - köztük Schulz elnök is - a világ minden tájáról kérték a szabadon bocsátásukat. „Az Európai Parlament nevében felszólítok azonnali szabadon bocsátásukra ... Razán Zajtúna életét amiatt fenyegette a rezsim és a lázadó csoportok, amit ő maga megtestesít: bátor fiatal nő, aki nem alkuszik, és nem lankad a demokráciáért és a szabad Szíriáért folytatott békés harcban."
2014-ben az Európai Parlament összefogott a nem kormányzati szervezetekkel, az európai közvéleménnyel és más Szaharov-díjasokkal, hogy a #FreeRazan kampánnyal szabadon bocsátását követelje. Családja az Európai Parlamentben és a Szaharov-díj hálózatának emberi jogi fellépéseiben nyomatékosította a Zajtúna által képviselt elveket.
Razán Zajtúna a Szaharov-díj odaítélésének idején, 2011-ben rejtőzködve élt, miután állambiztonsági ügynökök razziát tartottak a házában. Szíriát azonban ezután sem volt hajlandó elhagyni.
Zajtúna a Szaharov-díjjal járó összeget egy tanktámadásban megsérült aktivistatársa életének megmentésére fordította.
2010 – Guillermo Fariñas, Kuba
A kubai GUILLERMO FARIÑAS a pszichológia doktora, független újságíró és politikai másként gondolkodó, aki már 23 alkalommal folytatott éhségsztrájkot annak érdekében, hogy békés politikai változások menjenek végbe Kubában, és megvalósuljon a véleménynyilvánítás szabadsága.
2006-ban hét hónapos éhségsztrájkkal hívta fel a világ figyelmét az internet kubai cenzúrázására, ami súlyos egészségügyi problémákhoz is vezetett nála.
Ez sem riasztotta vissza, így a bebörtönzött Orlando Zapata gyanút keltő halálát követően, 2010 februárjában Fariñas ételt és italt elutasító, 134 napon át tartó sztrájkba kezdett, amellyel a sokéves bebörtönzés miatt betegségben szenvedő politikai foglyok szabadon bocsátását követelte. Ezzel az éhségsztrájkjával csak azután hagyott fel, hogy a kubai kormány bejelentette 52 politikai fogoly szabadon bocsátását. Fariñas nem kapott engedélyt Kuba elhagyására, hogy az Európai Parlamentben részt vehessen a 2010. évi Szaharov-díj díjátadó ünnepségén. Végül a 2013. évi Szaharov-díj díjátadóján szólalt fel az Európai Parlamentben, miután a kubai kormány enyhített a kubaiak utazási korlátozásain, és az „Asszonyok fehérben" mozgalom tagjai európai parlamenti látogatásukról visszatértek az országba.
„Nem azért vagyok ma itt, mert alapvetően megváltozott volna a helyzet, hanem a modern világ realitásai tették lehetővé, hogy itt lehessek, és mindenekelőtt a kubaiak egyre erősödő polgári ellenállása, amely arra kényszerítette a rendszert, hogy akképpen járjon el, ahogyan A párduc című filmben a legendás Don Fabrizio herceg mondja: »Változtass meg valamit, hogy semmi se változzon.«" - mondta Fariñas a díj átvételekor. Fariñas azóta a Szaharov-díj hálózatának aktív tagja.
2015-től újra Fariñas látja el a Foro Antitotalitario Unido koordinátori feladatait, a mozgalmat egyesítette az ellenzéki ernyőszervezettel, az Unión Patriótica de Cubával (UNPACU), és szóvivőként ő képviseli az UNPACU-t. Fariñas utóbb kilépett az ellenzéki tömörülésből, miután nézeteltérései támadtak a többi vezetővel az USA és Kuba közötti diplomáciai kapcsolatok 2014. decemberben bejelentett és 2015-ben megkezdett helyreállítása kérdésében. Fariñas szerint ez a fejlemény árulás a kubai demokratákkal szemben, amivel Obama amerikai elnök megszegte az „Asszonyok fehérben" vezetőjének, Berta Solernek és neki tett 2013-as ígéretét, miszerint a Kubával kapcsolatos lépésekről minden esetben egyeztetni fog a civil társadalommal és a békés ellenzékkel.
Fariñas 2015-ben aláírásgyűjtést indított, hogy összegyűjtse a kubai alkotmány értelmében szükséges 10 000 aláírást ahhoz, hogy a Raul Castro kormánya által 2018-ra meghirdetett választásokra vonatkozó új választási törvény tartalmazza a meglévő politikai mozgalmak elismerését és legalizálását, a minden kubai polgárt - a külföldön élőket is - megillető választójogot és választhatóságot és a nemzetközi választási megfigyelők részvételét.
Tevékenysége miatt az utóbbi években megfenyegették, hogy megölik vagy elmegyógyintézetbe zárják, úgy megverték, hogy kórházba került, és többször is letartóztatták és fogva tartották, többek között a szintén Szaharov-díjas kubai másként gondolkodó, Oswaldo Payá temetésén.
2010 Sajtóközlemény
2010-as díjátadó ünnepség

References: bíróság 
 bíróság 
 bíróság 
 bíróság 
 bíróság 
 bíróság